ཁའ་འགྲོ་རྣམས་འཁོར་བ་ཡིན་ནོ། །མ༷་མོ༷་མཁ༷འ་འགྲོ༷འི་ཚོ༷གས་ཆེ༷ན་ད༷ང་གཞན་ཡང་བཀའ་སྡོད་ཆོས་སྐྱོང་བའི་སྲུང་མ་མཐའ་དག་དང་། ལྷ༷་ད༷ང་ལྷ༷་མོ༷་གས༷ང་བ༷་ཡི༷་མཛོད་འཛིན་གྱི་ཐུག༷ས་དམ༷་དབྱིང༷ས་ཉིད༷་བསྐུལ༷་བའི༷་མཆོ༷ག་བདུད་རྩི་འདི་ཡིན། བདུད་རྩི་འདི༷་ནི༷་སྔོན༷་གསང་སྔགས་པ་ལམ་ལ་ཞུགས་པའི་རྣལ་འབྱོར་པ་རྣམས་ཀྱིས༷་ཤ་ལྔ་བདུད་རྩི་ལྔ་སྤང་པ་མེད་པ་ནི་དམ༷་ཚིག༷་གོ༷། །འབྲས་བུ་ཕྱོག༷ས་བཅུའི༷་སང༷ས་རྒྱས༷་ཐམ༷ས་ཅད༷་ཀྱིས༷། སྐུ༷་གསུ༷ང་ཐུག༷ས་ཀྱི༷་ང༷ང་ཉིད༷་འདི༷་ཡང་ཤ་ལྔ་བདུད་རྩི་ལྔ་སྤང་བ་མེད་པ་འདི་ཡིན་ནོ། །དེ་ལྟ་བུའི་སྨན་འདི་ནི་བད༷ག་ཅག༷་རྣལ་འབྱོར་པས་ད༷ད་པ༷ས་འབུལ༷་ལ༷གས་ན༷་བཞེ༷ས་ཏེ༷་ནི་བདུད་རྩིའི་མཆོད་པ་ལེན་པ་ལ་བྱའོ། །ཀུན༷་ཏུ༷་དགྱེས༷་མཛོ༷ད་ལ༷་ནི་བདུད་རྩིའི་མཆོད་པས་མཉེས་པར་མཛོད་ཅིག་པའོ། །བདུད་རྩི་ཕུལ་བ༷འི་ཡོན་ཏན་ལ་སྐུ་གསུང་ཐུགས་ཀྱི་དངོ༷ས་གྲུབ༷་ནི་ཨོཾ་ཨཱཿཧཱུྃ་གི་ཚུལ་དུ་བད༷ག་རྣལ་འབྱོར་པ་ལ༷་སྩོལ༷་བར་བསྒོམ་ཨོ༷ཾ་ནི་འབྲུ་མཐུན་ལ། སརྦ༷་ནི་ཐམས་ཅད། ཏ༷་ཐ༷་ག༷་ཏ༷་དེ་བཞིན་གཤེགས་པ། མ༷་ཧཱ༷་ཆེན་པོ། ཨ༷རྑྷ༷ཾ་མཆོད་ཡོན། པྲ༷་ཏི༷ཙྪ་སོ་སོར་འབུལ། ཧོ༷་ནི་དགྱེས་པའོ། །ཕམ་བརྒྱད་ལས། དམ་རྫས་བདུད་རྩིའི་ཆུ་འདི་ནི། །ཡེ་ཤེས་ལྔ་ལ་འབུལ་བའི་ཚེ། །རྒྱལ་བའི་དཀྱིལ་འཁོར་ཐམས་ཅད་མཉེས། །དམ་ཅན་སྲུང་མ་མཆོད་པའི་ཚེ། །སྲུང་མ་རྣམས་ཀྱི་ཐུགས་དམ་བསྐང་། །རིག་འཛིན་རྣམས་ལ་འབུལ་བའི་ཚེ། །དངོས་གྲུབ་རྒྱ་མཚོ་ཐམས་ཅད་སྟེར། །རྣལ་འབྱོར་བདག་གིས་མྱོང་བའི་ཚེ། །དབང་དང་དངོས་གྲུབ་ཡོངས་སུ་རྫོགས། །བདུད་དང་བགེགས་ལ་ཕོག་པའི་ཚེ། །ལུས་སེམས་ཐལ་བ་རྡུལ་དུ་རློག །ཨེ་མ་ཧོ། དམ་རྫས་བདུད་རྩིའི་ཆུ་འདི་ནི། །མཐོང་ངམ་ཐོས་སམ་རེག་པས་ཀྱང་། །ཐམས་ཅད་དབང་ཕྱུག་བདག་གིས་ཐོབ། །ཨེ་མ་ཐབས་ཆེན་ཁྱད་པར་ཆེ། །ཨེ་མ་ངོ་མཚར་རྨད་དུ་བྱུང་། །ལྟ་བ་རྨད་བྱུང་ངོ་མཚར་ཆེ། །སྤྱོད་པ་རྨད་བྱུང་ངོ་མཚར་ཆེ། །ཉོན་མོངས་མ་སྤངས་ངོ་མཚར་ཆེ། །ཡེ་ཤེས་ལྔ་རྫོགས་ངོ་མཚར་ཆེ། །སྐུ་ལྔ་ལྷུན་གྲུབ་ངོ་མཚར་ཆེ། །ཆོས་སྐུ་གཅིག་ལ་ཐ་དད་པ། །རིགས་ལྔའི་དངོས་གྲུབ་འདིར་ཐོབ་བོ། །ཡང་དག་འཆི་མེད་དོན་སྙམས་སོ། །ཅེས་སོ། །དེས་སྨན་གྱི་ཆེ་བ་བརྗོད་པ་དེ་སོང་ནས། སྨན་དངོས་ནི། ལྷ་མོ་རྣམས་ཀྱིས་ཉི་ཟླའི་སྐྱོག་ཐོགས་ནས་བདུད་རྩི་ལྷ་ཚོགས་ལ་དྲངས་པའི་ཚུལ་དང་། ལྷ་རྣམས་ཀྱི་ལྗགས་རྡོ་རྗེའི་སྦུ་གུར་གྱུར་ནས་ལྷ་ཚོགས་རང་རང་གིས་གསོལ་བར་བསྒོམ་མོ། །ཚིག་ཤད་ཀྱི་ལག་ལེན་ལ་གཉིས། རྩ་སྡེའི་ལུགས་ལ་ཞི་ཁྲོ་ཕུར་གསུམ་རང་གཞུང་གིས་མཆོད་པ་མཛད། ཀཿཐོག་པའི་ཕྱག་ལེན་ལ་སྨན་མཆོད་རྒྱས་པ་ཐོས་ཆོག་ལུགས་འདི་ཡིན་ནོ། །དེ་སྨན་མཆོད་ཀྱི་དངོས་གྲུབ་ལེན་པ་ནི། ཚོགས་ཞིང་གི་ལྷ་ཚོགས་རྣམས་ཀྱིས་བདག་རྣལ་འབྱོར་ཕོ་མོ་ལ་ཞལ་གྱིས་ཕྱོགས། སྤྱན་གཉིས་གཟིགས། ཐུགས་ཀྱིས་དགོངས་ནས། དངོས་གྲུབ་ཀྱི་ཚིག་རྣམས་བརྗོད་པར་བསམ་ལ། གསང་སྔགས་རྡོ་རྗེ་ཐེག་པའི་སྒོར་འཇུག་པ་ཅན་གྱི་རྣལ་འབྱོར་ཕོ་མོ་ཁྱོད་རྣམས་ནི། གསང་སྔགས་རྡོ་རྗེ་ཐེག་པའི་རིགས་ཅན་དུ་ངེས་ན། བདུད་རྩི་ལྔ་ལ་ལོངས་སྤྱོད་པའི་དུས་སུ། གཙང་བ་ལ་མ་ཆགས། གཙོག་པ་ལ་མ་སྡང་ནས་རོ་མྱོང་སྣང་སྟོང་གཉིས་མེད་རྡོ་རྗེའི་ལྕེར་བསྒོམ་ནས་གསོལ་ན་དངོས་གྲུབ་མཆོག་སངས་རྒྱས་ཐོབ་པར་འགྱུར་རོ། །སྨན་མཆོད་ཚར་ནས། དེ་ནས་རྡོ་རྗེ་སློབ་དཔོན་ནས་བརྩམ་ཏེ། ཐམས་ཅད་ཀྱི་གནས་གསུམ་དུ་ཐིག་ལེ་བྱས་ཏེ། དེ་བཞིན་གཤེགས་ཐམས་ཅད་ཀྱིས་ཡིག་འབྲུ་གསུམ་སྐུ་གསུང་ཐུགས་ཀྱིས་རྡོ་རྗེར་གྱུར་ནས་བདག་གི་གནས་གསུམ་དུ་ཐིམ་པར་བསམ་ཞིང་། རང་རང་གིས། ཨོ༷ཾ་ས༷རྦ༷་ཏ༷་ཐཱ༷་ག༷་ཏ༷་ཀ༷་ཡ༷་སི༷དྡྷི་ཨོ༷ཾ། ཨོ༷ཾ་ས༷རྦ༷་ཏ༷་ཐཱ༷་ག༷་ཏ༷་ཝཱ༷ཀྐ༷་སི༷དྡྷི༷་ཨཱ༷ཿ ཨོ༷ཾ་ས༷རྦ༷་ཏ༷་ཐཱ༷་ག༷་ཏ༷་ཙི༷ཏྟ༷་སི༷དྡྷི༷་ཧཱུ༷ྃ། དོན་ལ་བདེ་བར་གཤེགས་པ་ཐམས་ཅད་ཀྱིས་བརྗོད་པར་བསྒོམ། དེ་ནས་ཚོགས་ལས་གཞུང་བཞིན་དུ་བྱའོ། །རྩ་སྡེ་བའི་ཕྱག་ལེན་ལ་དྲག་པོ་གསུམ་བསྒྲིལ་ལ་མཆོད་པ་ནི། ཁྱད་པར་དུ་ཁོང་གི་ཆོས་སྐྱོངས་ཞལ་གཟིགས་པ་ཡིན་པའི་ཕྱིར་རོ། །དེ་ནས་ཕྱི་མཆོད་བྱ། དེ་ནས་རྣལ་འབྱོར་ཕོ་མོ་རྣམས་ཀྱི་རོལ་ཏེ། ངག་ཏུ་བྷྲཱུྃ་ཧ་ཧི་ཕཊ྄། ཞེས་བརྗོད་ནས་རང་ཡི་དམ་གྱི་ཐུགས་ཀར་དབྱིངས་ཀྱི་ཁྲག་འཐུང་སུམ་ཅུ་གཞལ་ཡས་ཁང་དང་བཅས་པ་བསྒོམ། གཞན་ཡང་ཡི་དམ་ཐམས་ཅད་དེར་བསྟིམ་པའི་མན་ངག་ཡིན་ནོ། །སྤྱི་བོར་བླ་མ། མགྲིན་པ་ན་མཁའ་འགྲོ། ལྟེ་བར་ཆོས་སྐྱོང་། རྩ་གནས་ཐམས་ཅད་ན་དཔའ་བོ་དཔའ་མོའི་ཚོགས། དེ་ནས་ལྗགས་རྡོ་རྗེ་རྩེ་གསུམ་པའི་ལྟེ་བར་ཧཱུྃ་དམར་པོ། ཞལ་ཟས་ཁམས་དྲུག་གི་ལྷ་ཚོགས་སུ་གྱུར་པར་བསྒོམ་ཞིང་། གཟུགས་ཀྱི་ལྷ་མོ་སྤྱན་ལ་ཐིམ། སྒྲའི་ལྷ་མོ་སྙན་ལ་ཐིམ། དྲིའི་ལྷ་མོ་ཤངས་ལ་ཐིམ། རོའི་ལྷ་མོ་ལྗགས་ལ་ཐིམ། རེག་བྱའི་ལྷ་མོ་སྐུ་ལ་ཐིམ། ཆོས་ཀྱི་ལྷ་མོ་ཐུགས་ཀར་ཐིམ་ཞིང་རོལ་ལོ། །དམ་པ་བདེ་བར་གཤེགས་པའི་ཞལ་ནས་ཟོས་ལྷག་ཕྱོགས་གཅིག་ཏུ་བསྡུས་ནས་ལྷག་མའི་ལས་ཆེ་ཆུང་གང་རུང་བགྱིད་ཅིས་གསུངས་པས། ཚོགས་ལྷག་དགོས་པར་བཤད། སྔར་རྒན་རབ་རྣམས་ཀྱི་མི་བྱེད་པ་ནི་ཕྱག་ལེན་འཆུག་པ་འདྲ་བས། བཀའ་གསར་རྙིང་གཏེར་གསུམ་གྱི་ནང་ནས་ཚོགས་ལྷག་བཤད་པས་སོ། །ལྷག་མ་བྱེད་ལུགས་ནི། ཟོས་ལྷག་ཐམས་ཅད་ཕྱོགས་གཅིག་ཏུ་བསྡུས་ནས་སྨན་རཀ་སྦྲེང་ལ། ཨོཾ་ཨཱཿཧཱུྃ་གིས་བྱིན་གྱིས་བརླབས་པ་ནི། སྟེང་འདོད་ཡོན་གྱི་ལྷ་མོ། བར་བདུད་རྩིའི་རྒྱ་མཚོ། འོག་དུག་གསུམ་ཤ་ཁྲག་རུས་པའི་ཚོགས་སུ་བསམ་ལ། ལུས་ཀྱིས་མཛེས་པའི་ཕྱག་རྒྱ་བཅའ། ངག་གིས་སྒོ་ནས་ཨོཾ་ཨེ་ཨཱ་རལླི་ཧོ། ཛ༷་ཧཱུ༷ྃ་བ༷ྃ་ཧོ༷། བཛྲ༷་ས༷་མ༷་ཡ༷་ཕཻ༷ཾ་ཕཻ༷ཾ་ཕཻ༷ཾ་ཅེས་བརྗོད་ལ། དེ་ནས་ཐུགས་ཀར་ལྕགས་ཀྱུའི་ཕྱག་རྒྱ་བཅས་ལ། ཨོཾ་ཊཱཀི༷་རཱ༷་ཙ༷་ཅེས་སོགས་བརྗོད་ལ། རང་གིས་ཐུགས་ཀ་ནས་ཁྲོ་བོ་འདོད་པའི་རྒྱལ་པོ་ཕྱུང་ནས། ལྷག་མགྲོན་ཐམས་ཅད་ཀྱི་ཐུགས་ཀར་བཟུང་ནས་དཀྱིལ་འཁོར་གྱི་མུ་རན་ལ་འཁོད་པར་བསྒོམ་མོ། །དེ་ནས་མཁའ་འགྲོ་སྡེ་ལྔའི་སྔགས་ཚང་བར་བརྗོད་པས། ཨོཾ་ཨཱཿཧཱུྃ། མཁའ༷་འགྲོ༷་མ༷་སུ༷མ་ཅུ༷་རྩ༷་གཉིས༷། དབ༷ང་མོ༷་ཉི༷་ཤུ༷་རྩ༷་བརྒྱད༷། དམ༷་ཅན༷་བཅུ༷་གཉིས༷་དྲེག༷ས་པའི་ཚོགས་དང་བཅས་པ། ལང༷་ཀ༷་བཅུ༷་དྲུག༷ །འབ༷ར་མ༷་བརྒྱད༷། མ༷་བདུན༷་སྲིང༷་བཞི༷། གིང༷་ཕོ༷་མོ༷་བཅོ༷་བརྒྱད༷། ཕོ༷་ཉ༷་དྲུ༷ག་ཅུ༷་རྩ༷་བཞི༷་ལ༷་སོ༷གས་པ༷་དཔ༷ལ་ཆེ༷ན་པོ༷འི་སྤྱན༷་སྔར༷་ཁ༷ས་བླང༷་ད༷མ་བཅ༷ས་པ༷་ལ་སངས་རྒྱས་ཀྱི་བསྟན༷་པ་རིན་པོ་ཆེ་བསྲུང༷་བ༷ར་ཞལ་གྱིས་བཞེས་པ། ལྷག༷་མ༷འི་མགྲོ༷ན་དུ་གྱུར༷་པ༷། ཚོགས་ལྷག་ལ་དབང་བ་རྣ༷མས་ཀྱི༷་ཞལ༷་དུ༷་ཨེ༷་ད༷ཾ་བྷ༷་ལི༷ངྟ༷་ཁ༷་ཁ༷་ཁཱ༷་ཧི༷། སྡ༷ང་བྱེད༷་ཀྱི༷་དགྲ༷་སོ༷ད། གནོ༷ད་བྱེད༷་ཀྱི༷་བགེ༷གས་ཐུལ༷་ཚི༷ག །ཆོས་སྤྱོད་ཟབ་མོ་ལ་བར་ཆད་དུ་གཅོད་པའི་རྐྱེན་བཟློག་ཅིག །ཆོས་བྱང་ཆུབ་བསྒྲུབ་པའི་གྲོགས་མཛོད་ཅིག །ཅེས་བརྗོད་ལ་ལྷག་མ་སྐྱོང་ངོ་། །ལྷག་མགྲོན་རྣམས་སོ༷་སོ༷འི་གན༷ས་སུ༷་གཤེ༷གས་པ༷ར་བསྒོམ༷ས། རྩ་སྡེ་བའི་ཕྱག་ལེན་ལ་སྐབས་འདིར་བླ་མ་ཡི་དམ་གྱི་སྤྱན་སྔར་གཏིང་བཤགས་དང་ཡིག་བརྒྱ་ཚར་གཅིག་བརྗོད་དོ། །འདིའི་དུས་སུ་རང་གི་སྤྱི་བོའི་ཨོཾ་དཀར་པོ་ལས་འོད་ཟེར་འཕྲོས་པས་བདེ་བར་གཤེགས་པ་ཐམས་ཅད་ཀྱི་སྐུ་ལ་མཉེས་པའི་མཆོད་པ་ཕུལ། སྐུའི་དམ་ཚིག་ཆགས་ཉམས་ཐམས་ཅད་དག་པར་བསྒོམ། རང་གི་མགྲིན་པའི་ཨཱཿདམར་པོ་ལས་འོད་ཟེར་འཕྲོས་པས་བདེ་བར་གཤེགས་པ་ཐམས་ཅད་ཀྱི་གསུང་ལ་མཉེས་པའི་མཆོད་པ་ཕུལ་བས། རང་གི་ངག་གི་དམ་ཚིག་ཆགས་ཉམས་ཐམས་ཅད་དག་པར་བསྒོམ་མོ། །རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་བདེ་བར་གཤེགས་པ་ཐམས་ཅད་ཀྱི་ཐུགས་ལ་མཉེས་པའི་མཆོད་པ་ཕུལ་བས། རང་གི་ཡིད་ཀྱི་དམ་ཚིག་ཆགས་ཉམས་ཐམས་ཅད་དག་པར་བསྒོམ་མོ། །རྩ་སྡེ་བའི་ཕྱག་ལེན་ལ་ཚོགས་ཀྱི་བཀྲ་ཤིས་བརྗོད་པ་ནི། བཀྲ་ཤིས་གང་ཞིག་བདེ་ཆེན་འཆར་བྱེད་ཅིང་། །མཆོག་གསུམ་འཕགས་པའི་བཀྲ་ཤིས་ཀུན་གྱི་གཞི། །བཀྲ་ཤིས་དངོས་གྲུབ་ཡིད་བཞིན་འབྱུང་བའི་གཏེར། །རྗེ་བཙུན་མཚུངས་མེད་བླ་མས་བཀྲ་ཤིས་ཤོག །བཀྲ་ཤིས་གང་ཞིག་ལྷ་དང་མཉམ་སྦྱོར་བའི། །ལྷ་ཡི་བཀྲ་ཤིས་མངོན་པར་ཉེར་ཐོབ་ཅིང་། །བཀྲ་ཤིས་དོན་གཉིས་ལེགས་པར་འགྲུབ་བྱེད་པའི། །ཡི་དམ་ལྷ་རྣམས་ཀུན་གྱིས་བཀྲ་ཤིས་ཤོག །བཀྲ་ཤིས་དཔལ་ལྡན་སྐུ་གསུམ་རབ་བརྙེས་ཤིང་། །ཡེ་ཤེས་རྒྱ་མཚོ་བཀྲ་ཤིས་མཐའ་ཡས་པ། །བཀྲ་ཤིས་དབྱིངས་སུ་འགྲོ་རྣམས་འདྲེན་མཛད་པའི། །ཡང་དག་རྫོགས་སངས་རྒྱས་ཀྱིས་བཀྲ་ཤིས་ཤོག །བཀྲ་ཤིས་གསུང་རབ་དྲི་མེད་རྟོགས་པ་ཡི། །དོན་ལྡན་ཆགས་བྲལ་བཀྲ་ཤིས་དོན་དམ་ཆོས། །བཀྲ་ཤིས་མཆོག་གིས་སེམས་ཅན་སྐྱབས་གྱུར་པའི། །དམ་ཆོས་རྒྱ་མཚོའི་ཚོགས་ཀྱིས་བཀྲ་ཤིས་ཤོག །བཀྲ་ཤིས་སྡོམ་གསུམ་རྣམ་དག་རྒྱན་གྱིས་མཛེས། །ཐོས་བཙུན་ཏིང་འཛིན་བཀྲ་ཤིས་དབང་འབྱོར་བས། །བཀྲ་ཤིས་ཡིད་འོང་སྐྱེ་དགུའི་དཔལ་གྱུར་པའི། །དགེ་འདུན་དམ་པ་རྣམས་ཀྱིས་བཀྲ་ཤིས་ཤོག །བཀྲ་ཤིས་མཐར་ཕྱིན་དཔལ་ཆེན་སྤྱན་ལྔ་རུ། །བསྟན་པ་བསྲུང་བར་ཁས་བླང་བཀྲ་ཤིས་གང་། །བཀྲ་ཤིས་མཐུ་ཡིས་ལོག་འདྲེན་ཚར་གཅོད་པའི། །ཆོས་སྐྱོང་སྲུང་མ་རྣམས་ཀྱིས་བཀྲ་ཤིས་ཤོག །བཀྲ་ཤིས་དོན་གྱིས་ཉོན་མོངས་རྣམ་དག་ཅིང་། །ནད་རྣམས་བཀྲ་ཤིས་སྟོབས་ཀྱིས་ཞི་གྱུར་ནས། །བཀྲ་ཤིས་བདེན་པའི་བགེགས་དཔུང་འཇོམས་བྱེད་དེ། །རྣམ་པ་ཀུན་དུ་ལེགས་པའི་བཀྲ་ཤིས་ཤོག །བཀྲ་ཤིས་སྙན་པའི་བ་དན་ཀུན་ཁྱབ་ཅིང་། །བསོད་ནམས་ཆེན་པོའི་བཀྲ་ཤིས་རྒྱུན་ཆགས་ནས། །བཀྲ་ཤིས་ཚེ་དབང་མི་འགྱུར་རྡོ་རྗེ་བཞིན། །དཔལ་འབྱོར་ཕུན་སུམ་ཚོགས་པའི་བཀྲ་ཤིས་ཤོག །བཀྲ་ཤིས་མངོན་གྱུར་རྒྱལ་བའི་བཀྲ་ཤིས་གྱིས། །བཀྲ་ཤིས་མཆོག་ཏུ་བསྔགས་པའི་བཀྲ་ཤིས་གང་། །བཀྲ་ཤིས་རྒྱ་མཚོའི་ཚོགས་ཀྱིས་བཀྲ་ཤིས་ཤིང་། །བཀྲ་ཤིས་ལྷུན་གྱི་གྲུབ་པའི་བཀྲ་ཤིས་ཤོག །རྩ་སྡེ་བའི་བཀྲ་ཤིས་ཡིད་བཞིན་བརྩེགས་པ་འདི། །དབང་དང་རབ་གནས་དང་ཚོགས་ཀྱི་དུས་སུ་བརྗོད་པར་བྱའོ། །ཅེས་གསུངས་སོ། །སྨོན་ལམ་གདབ་པ་ནི། བླ་མ་ཡི་དམ་མཁའ་འགྲོའི་དཀྱིལ་འཁོར་ལ། །བསྒོམ་བཟླས་མཆོད་བསྟོད་ཚོགས་འཁོར་ཕུལ་བ་ཡི། །དགེ་བ་འདི་ཡིས་བདག་གཞན་སེམས་ཅན་རྣམས། །སྐྱོན་བྲལ་ཡོན་ཏན་མ་ལུས་རབ་རྫོགས་ནས། །མཐར་ཐུག་སྐུ་ལྔ་སངས་རྒྱས་ཐོབ་པར་ཤོག །ཚོགས་ཀྱི་སྨོན་ལམ་འདི་ནི་པད་འབྱུང་གིས་གསུངས་སོ། །དེ་ནས་ཚོགས་ཞིང་ཐམས་ཅད་ཀྱི་ཐུགས་དགྱེས་པའི་སྒོ་ནས་སྡིག་པ་དག །ཉེས་པ་ཚང་དམ་ཚིག་ཆགས་ཉམས་ཐམས་ཅད་སྐོངས་ཅེས་པའི་གནང་བ་བྱིན་ནས་རང་ལ་ཐིམ། ཚོགས་ཞིང་གི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་དབྱེར་མེད་གཅིག་ཏུ་འདྲེས་པར་བསྒོམ་ལ། ཡེ་དྷརྨཱ་ཚར་གཅིག་བརྗོད་རབ་ཏུ་གནས་པར་བྱའོ། །ཚུལ་འདི་ནི་སྦྱོར་དངོས་རྗེས་གསུམ་གྱི་སྒོ་ནས་ཆོ་ག་རྣམ་དག་ཕྱག་ལེན་ཕུན་སུམ་ཚོགས་པའི་སྒོ་ནས་བརྒྱན་པ་ཡིན་ནོ། །བླུན་པོ་གསང་སྔགས་ཀྱི་རྒྱུད་གཞུང་གི་ཁོག་མ་ཆུབ་པ་འགའ་ཞིག་གིས། འདི་ལྟ་བུ་ངའི་ཕྱག་ལེན་ལ་མི་བྱེད་བསླད་མ་ཡིན་པ་སྐད། དེ་ལ་དགོངས་ནས་མཁས་པས་འདི་ལྟར་དུ་གསུངས། ཙུ་ཏའི་ཡུལ་དུ་ཕྱིན་པ་ལ། རྐང་གཉིས་པ་ལ་མིར་མི་རྩི། །ཅེས་དང་། ཡང་ཆོ་ག་རྒྱུད་དང་མི་མཐུན་ནས་བསླད་ནས་ཐག་རུལ་སྣས་འབྲིང་རུལ། འབྲེལ་པ་མེད་པའི་ཆོ་ག་ལ་དགོངས་ནས། །ལྤ་བ་ཅན་གྱིས་གླིང་ཕྲན་འགར། །ཡན་ལག་མེད་པའི་སྐྱོན་དུ་བཤད། །ཅེས་ས་སྐྱ་པཎ་ཆེན་གྱིས་གསུངས་སོ། །འདི་ཤིན་ཏུ་འཐད་པར་མཐོང་ངོ་། །དེང་སང་སྙིགས་མའི་ཆོས་སྤྱོད་ལག་ལེན་རྣམས་འདི་ཁོ་ན་རེད་ཟིན། ཆོ་ག་ལྷག་ཆད་ལ་ཤོར་ཟིན་རྣམས་རྩ་བ་ནས་མི་རིག་འདུག །གང་ཟག་ཆོས་ཀྱི་སྤྱན་ཅན་རྣམས་ཀྱི་བྱེད་པའི་གཞུང་ལུགས་རྣམ་དག་ལ་རྗེས་སུ་མི་རུང་བ་ནི་སྙིགས་མའི་སེམས་ཅན་གྱིས་ཆོས་ལུགས་ཡིན་པས་སོ། །རྒྱ་སྟོན་པ་འཇམ་དབྱངས་ཀྱི་བྱིན་གྱིས་བརླབས་པའི་གང་ཟག་དམ་པ་ཡིན་ཡང་། གང་ཟག་ཕྱོགས་འཛིན་ཅན་རྣམས་ཀྱིས་རྒྱ་སྟོན་པས་རྒྱལ་བའི་བསྟན་པ་བསླད། མང་པོ་ཡོད་པ་ཉུང་ཉུང་བྱས། །ཉུང་ཉུང་ཡོད་པ་མང་པོ་བྱས། །ཅེས་ཟེར་བ་ལྟ་བུའོ། །དཔའ་བོ་ཚོགས་ཀྱི་རྣམ་རོལ་ཞེས་བྱ་བའི་ཊིཀྐ་འདི་ནི། ཚོགས་གཞུང་གི་རྒྱུད་དང་། པད་འབྱུང་གི་ཚོགས་ཀྱི་ཊིཀྐ་ཆེན་པོ་དང་། བླ་མ་གོང་མའི་ཕྱག་ལེན་གྱི་ཐོ་ཡིག་རྣམས་ལ། རང་གི་ཉེར་ལེན་གྱི་ཤེས་རབ་ཀྱིས་དཔྱད་ནས་ཚོགས་སྤྱིའི་ཁོག་ཆིངས། དམིགས་པའི་གོ་རིམ། ཕྱག་ལེན་ཞིབ་ཏིག་སུ་བྱས་པའི་དོན་ནི། བཤེས་གཉེན་རྣམས་ཀྱིས་བསྐུལ་བའི་ངོར། གསང་སྔགས་ཀྱི་རྒྱུད་གཞུང་རྣམས་ལ་བློ་ཁ་ཅུང་ཞིག་ཕྱོགས་པ་ཡེ་ཤེས་རྒྱལ་མཚན་གྱིས། དཔལ་ལྡན་ཀཿཐོག་ཡང་དགོན་དུ་སྦྱར་རོ།། །།དགེའོ